卫灵公第十五

《论语》 · 孔子弟子及再传弟子

子曰：君子固穷，小人穷斯滥矣。

子曰：志士仁人，无求生以害仁，有杀身以成仁。

子曰：人无远虑，必有近忧。

子曰：躬自厚而薄责于人，则远怨矣。

子曰：君子求诸己，小人求诸人。

子曰：君子矜而不争，群而不党。

子曰：君子不以言举人，不以人废言。

子贡问曰：有一言而可以终身行之者乎？子曰：其恕乎！己所不欲，勿施于人。

子曰：过而不改，是谓过矣。

子曰：当仁，不让于师。

子曰：有教无类。